Is-sitwazzjoni hi waħda gravi. Il-qtil ta' ġurnalista minnu innifsu hu tebgħa fuq il-pajjiż kollu. Il-ħasil tal-flus, probabbilment ġejjin mill-korruzzjoni ta' kobor li qatt ma rajna bħala, dejjem iktar jidher bħala l-possibli motiv f'dan kollu. Il-kollass tal-istituzzjonijiet jgħaqqad kollox. Il-ġurnalisti barranin investigaw huma ukoll. Għamlu ir-riflessjonijiet tagħhom fuq dak li semgħu, fuq dak li raw u fuq it-tweġibiet li ngħataw għall-mistoqsijiet tagħhom. Għaliex, qed jistaqsu, ma ġie investigat l-ebda politiku Malti? Għaliex dawk li kitbet fuqhom DCG, l-ebda wieħed minnhom ma kien tal-inqas mistieden jieħu kafè mal-Kummissarju biex jgħin ftit lill-Pulizija fl-investigazzjoni tagħhom? Qed jingħad li dawk li eventwalment ġew akkużati bil-qtil kienu avżati li l-Pulizija kienu ser jagħmlu raid fit-tinda tal-patata. Min qalilhom? Dawn huma kollha affarijiet li jixħtu dellijiet kbar fuq il-proċess tal-ġustizzja fil-pajjiż. L-istituzzjonijiet huma dgħajfa ħafna u m'għandna l-ebda kenn fihom.